庭中千葉玫瑰今春盛發爛然可愛因賦一章寄上僕射相公
作者：李至
朝代：宋

paragraphs: 小檻鎖玫瑰，羣芳次第催。
刺多疑有妬，艷絕却無媒。
露灑啼粧在，風牽舞態迴。
層苞不暇吐，數日未能開。
爛勝燕脂顆，殷於烈焰堆。
濃將丹筆染，碎把絳綃裁。
漠漠香如芷，青于葉似苔。
夭難勝暖日，靜不惹纖埃。
遠對褰書幌，傍觀置酒盃。
朵稀心暗記，根淺手親培。
雉控眠偷摘，僧逢醉覓栽。
盡嘲終彷彿，擬折又徘徊。
麗奪傾城色，吟歸間世才。
多情百花主，聞必有詩來。